กรุงศรีจับพันธมิตร ดันยอดผ่อนสินค้า
กรุงศรี คอนซูมเมอร์ จับมือพันธมิตรดันยอดสินเชื่อผ่อนชำระโต 20%
14 เม.ย. 2560

โพสต์ทูเดย์- กรุงศรี คอนซูมเมอร์ จับมือพันธมิตรดันยอดสินเชื่อผ่อนชำระโต 20%น.ส.ณญาณี เผือกขำ กรรมการผู้จัดการ บริษัท อยุธยา แคปปิตอล เซอร์วิสเซส เปิดเผยว่า บริษัทได้ร่วมกับพันธมิตรในกลุ่มผ่อนชำระสินค้าและบริการจากทั่วประเทศรวม 50 แห่ง เปิดตัวโครงการ “กรุงศรี คอนซูมเมอร์ พรีเมียร์ พาร์ทเนอร์” เพื่อจับกลุ่มลูกค้าที่ต้องการสินเชื่อผ่อนชำระโดยเฉพาะ โดยปีนี้ตั้งเป้าให้ยอดสินเชื่อและการผ่อนชำระเติบโตเพิ่มขึ้น 20%ทั้งนี้ ในปีที่ผ่านมายอดรวมสินเชื่อผ่อนชำระผ่านบัตรในเครือกรุงศรีสูงถึง 4 หมื่นล้านบาท เติบโต 15% เมื่อเทียบกับปีก่อน และยังเติบโตต่อเนื่องมาถึงช่วงไตรมาสแรกปีนี้ ซึ่งส่วนหนึ่งเป็นเพราะศักยภาพอันแข็งแกร่งของพันธมิตร ซึ่งเป็นสินค้าและบริการที่มีอัตราเติบโตทางธุรกิจสูง หลายหมวดหมู่มีอัตราเติบโตสูงกว่าตลาดมาก เช่น ยอดผ่อนชำระหมวดโทรศัพท์มือถือและสมาร์ทโฟน เติบโต 13% หรือหมวดสินค้าคอมพิวเตอร์และไอทีที่เติบโตถึง 24% เมื่อเทียบกับปีก่อน